Gweithio mewn Partneriaeth - Rhai Argymhellion i'w Hystyried
Mae Gweithio mewn Partneriaeth gyda sefydliadau eraill i gyflawni prosiectau a darparu gwasanaethau yn opsiwn sy'n cael ei ystyried yn fwy aml yn y Sector Cyhoeddus.  Gall y dull hwn arbed arian a gwella cysondeb ac ansawdd y gwasanaethau a rhoi manteision eraill i ddinasyddion; gall hefyd achosi heriau gan fod angen i sefydliadau â gwahanol ddiwylliannau, prosesau, disgwyliadau a safbwyntiau gwleidyddol gyfaddawdu er mwyn ystyried blaenoriaethau ei gilydd.  Darperir yr awgrymiadau isod i'ch helpu i fynd i'r afael â rhai heriau penodol sy'n gysylltiedig â gweithio mewn partneriaeth gyda sefydliadau eraill:
1. Cytuno ar Amcanion Clir a'u cofnodi 
Mae amcanion clir yn hanfodol i sicrhau bod yr holl randdeiliaid yn cytuno ar yr hyn yr ydych yn ceisio ei gyflawni ar y cyd. Amcanion clir a chanlyniadau/manteision y gellir eu mesur yw'r sail ar gyfer mesur llwyddiant. 
Bydd gan wahanol sefydliadau amcanion, blaenoriaethau a diwylliannau sefydliadol gwahanol. Mae'r gwahaniaethau hyn yn golygu bod cytuno ar amcanion clir a diamwys yn hollbwysig, ac, o bosibl, yn anodd eu cyflawni.  Er enghraifft; bydd gwasanaeth tân ac achub, awdurdod lleol, ymddiriedolaeth iechyd, partneriaeth ranbarthol neu sefydliad y trydydd sector yn gweld y byd mewn ffyrdd gwahanol iawn a bydd gwahanol ffactorau yn eu hysgogi.  Bydd hyd yn oed gwahaniaethau rhwng sefydliadau o'r un math.  Mae'n bwysig iawn deall y gwahaniaethau hyn a chytuno ar ba flaenoriaethau y gellir eu gwireddu ai peidio.  
Cyngor i wneud hyn yn iawn:
Mae pobl yn dueddol o amcangyfrif i ba raddau y maent yn cytuno. Peidiwch â chymryd yn ganiataol bod pawb yn gytûn ar ôl cyfarfod cychwynnol cadarnhaol. Dylech gynnal trafodaeth, sydd wedi'i pharatoi, ei hwyluso a'i strwythuro'n dda, wyneb yn wyneb, â'r holl bartïon i lunio gweledigaeth a rennir ar gyfer y prosiect a phennu amcanion clir.  
Peidiwch ag osgoi unrhyw drafodaethau anodd a allai fod yn ofynnol i ddatrys gwahaniaethau a chytuno ar amcanion clir; mae'n well anghytuno â'ch gilydd o'r dechrau er mwyn cyrraedd consensws y gall pawb ei gefnogi wth i'r prosiect fynd yn ei flaen a'r heriau'n dod i'r amlwg.
2. Cytuno ar Rolau, Cyfrifoldebau ac Atebolrwydd pob sefydliad a/neu unigolyn yn y bartneriaeth a'u cofnodi 
Mae'n hanfodol bod yn glir ynghylch pwy sy'n gyfrifol am beth mewn partneriaeth.  Mae'n bosibl y bydd diffyg eglurder yn achosi i weithgareddau hanfodol gael eu hanwybyddu, ac achosi i'r prosiect fethu.  
Bydd angen i chi sicrhau bod y partneriaid yn cytuno ar bwy sy'n atebol ar gyfer y prosiect (neu rannau o'r prosiect) a phwy fydd yn ysgwyddo'r risg os bydd problem neu os bydd y prosiect yn methu.  Bydd gan wahanol sefydliadau ymagweddau ac awydd gwahanol tuag at gymryd a rheoli risgiau. Bydd angen trafod a goresgyn y gwahaniaethau hyn.
Gan ddibynnu ar natur y bartneriaeth, dylech ystyried yr angen am Gytundebau Lefel Gwasanaeth/Contractau Cyfreithiol/Memorandwm Dealltwriaeth neu gytundebau tebyg.  Bydd adran gyfreithiol yr Awdurdod yn gallu eich cynghori ynghylch hyn.
3. Cytuno ar drefniadau llywodraethu ar gyfer y prosiect
Gweler Canllaw ynghylch Llywodraethu yn Effeithiol i gael gwybodaeth am rai o brif egwyddorion llywodraethu da.  Yn ogystal â'r egwyddorion yn y ddogfen ganllaw honno, dylech ystyried y canlynol mewn trefniant partneriaeth:
a. Aelodaeth a Chylch Gorchwyl ar gyfer Bwrdd y Prosiect
Yn achos prosiect nodweddiadol, byddai Bwrdd y Prosiect yn cynnwys yr Uwch-berchennog Cyfrifol, Cynrychiolydd Cyflawni'r Prosiect (i gynrychioli'r rheiny a fydd yn cyflawni'r prosiect), a Chynrychiolydd y Defnyddwyr (i gynrychioli'r rheiny a fydd yn elwa ar ganlyniadau'r prosiect).  Mewn partneriaeth mae'n bosibl y bydd angen ymestyn y trefniant hwn i gynnwys cynrychiolwyr y sefydliadau partner.  Er mwyn osgoi cael cyfarfodydd rhy fawr ac afreolus, dylid cadw'r aelodaeth i'r nifer leiaf sydd ei hangen, ac mae'n rhaid nodi diben y grŵp yn glir mewn dogfen Cylch Gorchwyl.  
b. Prosesau Rheoli, adrodd a chyfathrebu
Mae'n bwysig meddwl yn ofalus am y dull adrodd a fydd yn cael ei ddefnyddio mewn trefniant partneriaeth. A fydd dull un partner yn cael ei fabwysiadu?  Os felly, mae'n bwysig sicrhau bod y rheiny sy'n cwblhau adroddiadau a'r rheiny sy'n eu derbyn yn deall y system yn gyflawn. Efallai y bydd yn well llunio dull newydd ar y cyd sy'n bodloni gofynion Bwrdd y Prosiect, yr holl bartneriaid a'r cyrff cyllido.  Mae hefyd yn hanfodol deall bod gan wahanol sefydliadau ddulliau gwahanol o wneud penderfyniadau ac awdurdod i wneud y penderfyniadau hynny. Er enghraifft, efallai y bydd amserlenni cyfarfodydd a'r amser a gymerir i wneud penderfyniadau yn amrywio, yn enwedig os oes angen i wleidyddion yn ogystal â swyddogion wneud penderfyniadau.
Mae cyfathrebu'n fwyfwy pwysig a heriol mewn prosiect partneriaeth. Bydd llawer o randdeiliaid pwysig nad ydynt yn cael eu cynnwys yng nghyfarfodydd Bwrdd y Prosiect felly mae'n hanfodol sicrhau eu bod yn cael y wybodaeth ddiweddaraf. Er enghraifft, efallai y bydd arweinydd TG neu Adnoddau Dynol ar y Bwrdd. Os yw eu rôl cynnwys sicrhau bod eu cydweithwyr mewn sefydliadau eraill yn parhau i fod yn rhan o'r prosiect, dylai'r rôl hon gael ei hegluro.
Efallai y byddwch yn ystyried defnyddio gweithfan ar gwmwl neu weithfan a rennir y mae'r holl bartïon yn gallu ei defnyddio. Gall hyn leihau'r risg o wybodaeth yn cael ei "chuddio" mewn un sefydliad.
4. Rheoli Perthnasoedd
Bydd meithrin a rheoli perthynas waith gadarnhaol yn bwysig i lwyddiant y bartneriaeth.  Bydd trafod a phennu amcanion, rolau a chyfrifoldebau clir (fel yr uchod) yn darparu sail ar gyfer perthnasoedd gwaith cryf.  Bydd cyfathrebu cadarnhaol, cywir a phriodol hefyd yn hanfodol i lwyddiant y bartneriaeth.  
Nid yw'n anghyffredin i anghytundebau ddigwydd ac i gysylltiadau chwalu yn ystod cyfnod y prosiect.  Mae angen mynd i'r afael ag anghytundebau mewn modd adeiladol a'u datrys yn drylwyr pan fyddant yn codi, ac ni ddylid eu hosgoi na'u hanwybyddu.  Mae angen i bartneriaid barchu'r gwahaniaeth rhyngddynt a gweithio gyda'i gilydd i ddatrys unrhyw faterion sy'n codi.  
